เคนิลเวิร์ทโรด

เคนิลเวิร์ทโรด (อังกฤษ: Kenilworth Road) เป็นสนามฟุตบอลในเมืองลูตัน, เบดฟอร์ดเชอร์ เป็นสนามเหย้าของสโมสรฟุตบอลลูตันทาวน์ตั้งแต่ ค.ศ. 1905 สนามฟุตบอลแห่งนี้ยังเป็นเจ้าภาพจัดการแข่งขันฟุตบอลหญิงและเยาวชนระหว่างประเทศ รวมถึงเลกที่ 2 ของการแข่งขันฟุตบอลหญิงชิงแชมป์แห่งชาติยุโรปรอบชิงชนะเลิศใน ค.ศ. 1984 สนามฟุตบอลขนาดความจุ 10,356 ที่นั่งตั้งอยู่ในเขตเบรีพาร์ก ห่างจากใจกลางเมืองลูตันไปทางตะวันตก 1.6 กิโลเมตร ตั้งชื่อตามถนนที่ตั้งอยู่ข้างสนามคือถนนเคนิลเวิร์ท แม้ว่าที่อยู่อย่างเป็นทางการคือ เลขที่ 1 ถนนเมเปิล เคนิลเวิร์ทโรดจัดการแข่งขันฟุตบอลในเซาเทิร์นลีกจนถึง ค.ศ. 1920 จากนั้นในฟุตบอลลีก จนถึง ค.ศ. 2009 เมื่อลูตันตกชั้นสู่คอนเฟอเรนซ์พรีเมียร์ (เนชันนัลลีกในปัจจุบัน) มีการแข่งขันฟุตบอลลีกอีกครั้งตั้งแต่ ค.ศ. 2014 เมื่อพวกเขาเลื่อนชั้นกลับสู่อีเอฟแอลลีกทู ด้วยการเลื่อนชั้นของสโมสรฟุตบอลลูตันทาวน์สู่พรีเมียร์ลีกใน ค.ศ. 2023 เคนิลเวิร์ทโรดจึงกลายเป็นสนามที่มีความจุน้อยที่สุดในประวัติศาสตร์ของพรีเมียร์ลีก สนามติดตั้งหลอดไฟแสงกระจายใน ค.ศ. 1953 และสนามกลายเป็นที่นั่งทั้งหมดใน ค.ศ. 1991 สถิติผู้ชม 30,069 คนเกิดขึ้นใน ค.ศ. 1959 ในการแข่งขันเอฟเอคัพรอบที่ 6 นัดรีเพลย์ที่เจอกับแบล็กพูล ประวัติ ลูตันทาวน์ย้ายไปที่เคนิลเวิร์ทโรดใน ค.ศ. 1905 โดยออกจากสนามเหย้าเดิมของพวกเขาคือดันสเตเบิลโรดหลังจากที่เจ้าของที่ขายพื้นที่สำหรับสร้างที่อยู่อาศัยโดยไม่ทันได้ตั้งตัว คณะกรรมการของสโมสรรีบหาสถานที่สำหรับสร้างสนามฟุตบอลใหม่ของพวกเขา และนัดแรกของสโมสรที่สนามแห่งใหม่คือวันที่ 4 กันยายน ค.ศ. 1905 ซึ่งพวกเขาเสมอกับพลิมัทอาร์ไกล์ 0-0 อ้างอิง หมายเหตุ บรรณานุกรม Collings, Timothy (1985). The Luton Town Story 1885–1985. Luton Town F.C. ISBN 0-9510679-0-7. Bailey, Steve (December 1997). The Definitive Luton Town F.C. Soccerdata. ISBN 1-899468-10-2. Hayes, Dean P. (November 2002). Completely Top Hatters!. The Book Castle. ISBN 1-903747-27-9. Howells, Kristina (November 1997). A Hatter goes mad!. The Book Castle. ISBN 1-871199-58-1.